የሰንደቅ ዓላማ ቀን የፊታችን ሰኞ ይከበራል
በዓሉ በህዝቦቿ ተሳትፎና ትጋት ድህነትን ድል በመንሳት ብሄራዊ ክብሯን ሰንደቅ ዓላማዋን ከፍ በማድረግ ላይ ያለች ሀገር በሚል መሪ ቃል ነው የሚከበረው።በፌዴራል ደረጃም በአዲስ አበባ ስታዲየም ከፍተኛ የመንግስት ባለስልጣናት ፤ የመከላከያ ሠራዊት አመራሮችና የከተማዋ ነዋሪዎች በተገኙበት የሚከበር ይሆናል።ስነ – ስርዓቱ ከጠዋቱ ሁለት ሰዓት የሚጀምር ሲሆን ከፍተኛ የመንግስት ባለሰልጣናት ንግግር ያደርጋሉ።የተለያዩ የሰልፍ ትርኢቶችና ሰንደቅ ዓላማ የመስቀል ስነ ስርዓትም የበዓሉ አካል ናቸው።የመጀመሪያው የልማት ግቡ ማጠቃለያ ዓመት እና የሁለተኛው ደግሞ የሚጀመርበት መሆኑ የዘንድሮውን የሰንደቅ ዓላማ ቀን ለየት እንደሚያደርገው የመንግስት ኮሙኒኬሽን ጉዳዮች ጽህፈት ቤት የግንኙነትና ገጽታ ግንባታ ጀኔራል ዳይሬክተርና በበዓሉ የኮሙኒኬሽንና ሚዲያ ንዑስ ኮሚቴ አስተባባሪ አቶ ጨምደሳ ኩሳ ተናግረዋል።የታላቁ ህዳሴ ግድብ ግንባታና ሌሎች እየተሰሩ ያሉ ሜጋ ፕሮጀክቶች የህብረተሰቡን ተሳትፎ ይበልጥ ለማስቀጠል የተለያዩ የዶክመንተሪ ፊልሞችና ሌሎች ተያያዥ ስራዎች እንደሚቀርቡ መገለጹን ፋና ብሮድካስቲንግ ኮርፖሬት ዘግቧል።